Pa wat seun per ongeluk skiet sal vervolg wordSibusiso Tshabalala in die hof (7 Junie 2018). Foto: ANA Die Direkteur van Openbare Vervolging (DOV) het die besluit geneem om die man wat verlede maand per ongeluk sy seun buite ŉ skool in Ennerdale doodgeskiet het, te vervolg. Staatsaanklaer Tumi Maunye het Dinsdag aan landdros Maggie van der Merwe gesê die ondersoek is nog nie voltooi nie. “Foto’s van die toneel is nog uitstaande. Ek het ŉ brief van die DOV aangeheg wat meld dat die saak by die hooggeregshof aangehoor sal word,” het Maunye gesê. Maunye het versoek dat die saak tot September uitgestel word vir verdere ondersoek. Maroela Media het vroeër berig Sibusiso Tshabalala (51) het buite die Fred Norman Secondary School in Ennerdale vir sy seun, Luyando, gewag toe hy aan die slaap geraak het. Die seun het teruggekom en aan die passasiersvenster geklop, waarna Tshabalala geskrik, sy vuurwapen uitgeruk en verskeie skote in die rigting van die venster afgevuur het. Sy 14-jarige seun het op pad na die hospitaal gesterf. Chwewe Machaka, prokureur vir die verdediging, het die uitgestelde datum bevestig en gesê sy verstaan dat daar ondersoeke moet plaasvind. Siphiwe Kalashwayo , Luyanda se ma, het gesê sy sukkel steeds om die dood van haar seun te verwerk en is nou op medikasie. Sy het bygevoeg sy het Tshabalala vergewe en dat sy hoop die hof hom genadig sal wees.